text: Julegaverne kommer med posten
  18 december 2013 kl. 16.52
  57 procent af alle Syd- og Sønderjyder køber julegaver på nettet. Det viser en undersøgelse foretaget af Gallup.
  Post Danmark fortæller, at den sidste uge op til jul er den travleste på året. Sidste år kom knap to millioner pakker ud på landsplan. Det er dobbelt så mange som i almindelige uger. Og i år forventer Post Danmark at runde de to millioner pakker og dermed igen slå rekord.
  For første gang afhenter Post Danmark i år pakker hos internetforhandlere helt frem til den 22. december, så de kan nå med i omdelingen dagen efter. Det gør de med flere end 300 ekstra biler end normalt.
  Og der vil være rigtig mange pakker at køre ud med lillejuleaften. Mange får nemlig først købt deres gaver i sidste øjeblik, og det sker oven i købet tit på nettet.
  -Der bliver handlet på nettet, fordi det er nemt og bekvemt at sidde hjemme og bestille sine julegaver, når det passer bedst i den travle juletid, siger kommunikationschef i Post Danmark, Morten O. Nielsen, i en pressemeddelelse.
  I aften kan du se hvor travlt Post Danmark egentlig har, når vi stiller direkte om til pakkecentret i Taulov.
  